b"\n_START_ARTICLE_\nEsgl\xc3\xa9sia de Santa Maria de Martorelles\n_START_SECTION_\nHist\xc3\xb2ria\n_START_PARAGRAPH_\nEl 1005 consta documentada l'esgl\xc3\xa9sia de Santa Maria dins el castell de Castellruf i just un segle m\xc3\xa9s tard, el 1105, el bisbe de Barcelona Berenguer Bernat, va consagrar l'esgl\xc3\xa9sia parroquial del poble, la qual cosa signific\xc3\xa0 que l'anterior terme va ser renovat. M\xc3\xa9s tard, el 1161, el bisbe Guillem de Torroja d\xc3\xb3na la parr\xc3\xb2quia, amb els seus alous, b\xc3\xa9ns i la sagrera, a la Can\xc3\xb2nica de Barcelona.\n_START_SECTION_\nEdifici\n_START_PARAGRAPH_\nL'edifici ha tingut moltes modificacions, especialment els segles XVI i XVII. El 2 de juny de 1569 es va donar perm\xc3\xads per construir la capella de sant Lloren\xc3\xa7; el 7 de juny de 1584 per a fer la capella de la Mare de D\xc3\xa9u del Roser, i el 14 de mar\xc3\xa7 de 1587 es va donar perm\xc3\xads per a construir la capella de sant Isidre._NEWLINE_De l'estructura original del segle XI es conserva l'absis semicircular que t\xc3\xa9 tres finestres d'arc de ferradura amb una llinda recta protegint l'arc de les finestres. Est\xc3\xa0 rematat per una volta de quart d'esfera en aquest cas restaurada el 1383. Originalment podria haver comptat amb tres absis en creu, a jutjar per unes arcades que resten al final de la nau, i just abans d'un arc toral d'\xc3\xa8poca g\xc3\xb2tica que serveix per refor\xc3\xa7ar."